**Poznámky pod čiarou**

**Dôvodová správa**

**Všeobecná časť**

Na rokovanie vlády Slovenskej republiky sa predkladá na základe vlastnej iniciatívy návrh zákona, ktorým sa dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov a ktorým sa dopĺňajú niektoré zákony.

Predmetný návrh zákona reaguje na vládou schválený Návrh rozpočtu verejnej správy na roky 2014 až 2016, v ktorom je už zohľadnený pozitívny vplyv návrhu zákona vyplývajúci z neuplatnenia zvýšenia platu ústavných činiteľov podľa § 2 zákona Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov pre rok 2014. Platy ústavných činiteľov, sudcov, prokurátorov, verejného ochrancu práv, štátnych zamestnancov vo verejnej funkcii sa navrhujú ponechať na úrovni ich platov z roku 2013.

Predmetný návrh zákona predpokladá úsporu výdavkov štátneho rozpočtu v sume 8,2 mil. eur.

 Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná.

 Návrh zákona bude mať pozitívny vplyv na rozpočet verejnej správy, nebude mať vplyv na podnikateľské prostredie, informatizáciu spoločnosti, životné prostredie, ani vplyv na hospodárenie obyvateľstva, sociálnu exklúziu a rovnosť príležitostí.

**Osobitná časť**

**K čl. I**

Navrhuje sa poslancom, prezidentovi, členom vlády, predsedovi a podpredsedovi Najvyššieho kontrolného úradu, generálnemu prokurátorovi určiť plat na rok 2014 rovnaký, ako poberali v roku 2013, a to vo výške určenej v roku 2011. Paušálne náhrady pre rok 2014 sa stanovujú vo výške určenej pre rok 2011. Súčasne sa sudcom určuje priemerný plat a sudcom ústavného súdu plat pre rok 2014 rovnaký, ako poberali v roku 2013, a to vo výške určenej v roku 2012. Odmena asistenta poslanca a výdavky na prevádzku poslaneckej kancelárie zostávajú na úrovni roku 2011.

**K čl. II**

V navrhovanom ustanovení sa určuje základný plat sudcu najvyššieho súdu a sudcu Špecializovaného trestného súdu v roku 2014 na úrovni základného platu sudcu najvyššieho súdu a sudcu Špecializovaného trestného súdu priznaného podľa zákona č. 385/2000 Z. z. v roku 2012. Obdobne aj funkčný príplatok podľa § 69 ods. 2 a 4 zákona č. 385/2000 Z. z., sa pre rok 2014 určuje na úrovni roku 2012.

**K čl. III**

V navrhovanom ustanovení sa pre rok 2014 určuje funkčný príplatok podľa § 98a zákona č. 154/2001 Z. z., vo výške funkčného príplatku priznaného podľa príslušného zákona v roku 2012.

**K čl. IV**

Platové pomery verejného ochrancu práv, paušálne náhrady a náhrady ďalších výdavkov zostávajú zachované na úrovni roku 2013 a to vo výške určenej v roku 2011.

**K čl. V**

Funkčný plat štátneho zamestnanca vo verejnej funkcii v služobnom úrade, ktorým je ministerstvo a vedúcemu ostatného ústredného orgánu štátnej správy zostáva zachovaný na úrovni roku 2013 a to vo výške určenej v roku 2011.

**K čl. VI**

Ustanovuje sa účinnosť návrhu zákona na 1. januára 2014 vzhľadom na skutočnosť, že návrh zákona aj so svojimi finančnými dopadmi je naviazaný na návrh zákona o štátnom rozpočte na rok 2014.

Schválené na rokovaní vlády Slovenskej republiky dňa 6. novembra 2013.

**Robert Fico, v.r.**

 predseda vlády

 Slovenskej republiky

 **Peter Kažimír, v.r.**

 podpredseda vlády a minister financií

 Slovenskej republiky